Watergraf op R30-pad eis nóg vier lewens(Foto: SAPD) Die berugte stuk pad op die R30 buite Allanridge in die rigting van Bothaville in die Vrystaat, het die lewens van nog vier mense geëis. Die stuk pad, wat ’n verlegging oor ’n waterpan is, het sedert die begin van die jaar reeds die lewens van minstens 15 mense geëis. In die jongste voorval is ’n gesin dood nadat hul motor in die waterpan beland het. Lutsha Mbato (33), sy vrou Thabisa Sikhumba-Mbato (34) en hul twee dogtertjies, Bungcwalisa Mbato (4) en Likamva Mbato (2), was van die Oos-Kaap na Orkney onderweg toe die bestuurder glo beheer verloor en hul voertuig in die waterpan beland het. Volgens kapt. Stephen Thakeng, polisiewoordvoerder, het die Allanridge-polisie omstreeks 03:00 Maandagoggend ’n oproep van Thabisa se suster ontvang om te sê haar suster het haar vanuit die sinkende voertuig gebel en gevra om hulp te ontbied. Die voertuig is uit die waterpan gehaal en die gesin se liggame is in die motor gevind. ’n Saak van strafbare manslag word ondersoek. (Foto: SAPD) “Ons doen ’n beroep op motoriste om wanneer hulle die stuk pad bereik, die instruksies op die padtekens na te kom wat aandui dat spoed verminder moet word.” Die waterpan het begin Februarie na swaar reën oor die pad gestoot. Die padoppervlak is met klippe en grond verhoog. Sedertdien het talle voertuie in die waterpan beland en het baie van die slagoffers verdrink.